কোথাও ‘মাওরি’ এবং বৃহত্তর পলিনেশীয় সংস্কৃতি। কোথাও গ্রামের প্রেক্ষাপটে পরিবেশ সচেতনতার বার্তা। কোথাও দক্ষিণেশ্বর, তো কোথাও আবার রাজবাড়ি। মোটের উপর এবারের দুর্গাপুজোয় সল্টলেক থাকছে না সল্টলেকে। 
এ-ই ব্লক পার্ট-ওয়ানে এবার পুজোয় দেখা যাবে পলিনেশিয়ার নিউ গিনি দ্বীপের ‘কোমা’, নিউজিল্যান্ডের মাওরি জনজাতির ‘টিকি’ এবং আদিম আমেরিকান জনজাতির ‘টোটেম’ শিল্পকলার মিশেল। উদ্যোক্তারা জানাচ্ছেন, বিভিন্ন নকশার মধ্যে দিয়ে নিজেদের জীবনযাত্রাকে চিত্রকলায় ফুটিয়ে তুলত কোমা জনজাতি। আবার ‘টিকি’ এবং টোটেম সংস্কৃতিতে ছিল লম্বা কাঠের গুঁড়ি খোদাই করে মানুষের মুখের আকৃতি দেওয়ার চল। মণ্ডপসজ্জায় এই সমস্ত শিল্পকলাকে তুলে ধরতে ব্যবহার করা হচ্ছে কাঠ, বেত, গাছের ছাল এবং শুকনো সরষে গাছ। রয়েছে প্রচুর রঙের ব্যবহার। থিমের সঙ্গে সামঞ্জস্য রেখেই তৈরি হচ্ছে প্রতিমা। পুজো কমিটির আহ্বায়ক সুপ্রিয় চক্রবর্তীর কথায়, ‘‘বিলুপ্তপ্রায় এই সভ্যতাগুলি ফের দর্শনার্থীদের সামনে তুলে ধরতে চাই। আমাদের থিম ‘বিস্মৃত স্মৃতি’। আলো-আঁধারির খেলায় দর্শকেরা অন্য এক জগতে পৌঁছে যাবেন।’’ 
ই-সি ব্লকের পুজোয় থাকছে এক খণ্ড গ্রাম এবং সংলগ্ন অরণ্য। নকল গাছ, পাতা, ফুল, পাখি এবং পতঙ্গের সাহায্যে পুরো আবহটি ফুটিয়ে তোলা হয়েছে। থিমের নাম ‘আমাকে ফিরিয়ে দাও’। পুজো কমিটির সম্পাদক রুদ্রদেব মুখোপাধ্যায় বলেন, ‘‘আমরা যারা গ্রামে বড় হয়েছি, তাদের জীবন থেকে ছোটবেলার পরিবেশ হারিয়ে গিয়েছে। সেই পরিবেশই আবার তুলে ধরার চেষ্টা করছি। আসল উদ্দেশ্য, দূষণমুক্ত পরিবেশের সৌন্দর্য সম্পর্কে সচেতনতা।’’ 
এইচ-বি ব্লকের মণ্ডপ তৈরি হচ্ছে দক্ষিণেশ্বরের কালীমন্দিরের নাটমন্দিরের আদলে। পুজো কমিটির আহ্বায়ক শঙ্কর দেব জানান, মণ্ডপের দেওয়ালে কাপড় এবং ভিনাইলের কাজে সারিবদ্ধভাবে তুলে ধরা হচ্ছে সতীর ৫১ পীঠ। 
বি-এল ব্লকের মাঠে তৈরি হচ্ছে আস্ত একটি রাজবাড়ি। পুজো কমিটির সভাপতি গোপীনাথ সরকার জানিয়েছেন, রঙিন কাপড়ের কাজে তৈরি হচ্ছে কড়ি-বরগা। বসছে নহবতখানা। প্রতিমাও সাবেকি।